УсакIуэм и хъуэпсапIэр
Мэлбахъуэ Тимборэ и цIэр зезыхьэ къэрал лъэпкъ библиотекэм зэIущIэ щекIуэкIащ, адыгэ усыгъэм и лъабжьэр зыгъэтIылъа ПащIэ Бэчмырзэ къызэралъхурэ илъэси 160-рэ зэрырикъум теухуауэ.
Налшык дэт курыт еджапIэ №13-м, №27-м я гъэсэнхэр Бэчмырзэ и усэхэм гъэхуауэ къеджащ, абы и гъащIэ гъуэгуанэмрэ и тхыгъэхэмрэ фIыуэ зэрыщыгъуазэр ягъэнаIуэу. ЕгъэджакIуэхэм Бэчмырзэ и гъащIэмрэ и гуащIэмрэ теухуауэ къызэрагъэпэщащ зэхьэзэхуэ. Бэчмырзэ псалъэ гуапэхэр щыхужаIащ мы пшыхьым.
ПащIэ Бэчмырзэ и IэдакъэщIэкIхэм цIыкIухэм яхутепсэлъыхьащ педагогикэ щIэныгъэхэм я кандидат, адыгэ литературэр курыт школхэм зэрыщрагъэдж учебникхэм щыщ куэд зыгъэхьэзыра Ержыб Аслъэн. Абы къыхигъэщащ ПащIэ Бэчмырзэ адыгэбзэр куущэу ищIэу, ещхьыркъабзэу хьэрыпыбзэм хищIыкIыу, адыгэ тхыдэми нэгъуэщI лъэпкъхэм я блэкIами щыгъуазэу зэрыщытар.
— ЩIэныгъэ лъыхъуэныр Бэчмырзэ и псэм и дауэгъути, пыIэгъуэ къритыртэкъым. ЩIэныгъэм и гъуэгу нэхум щIэблэр теувэныр абы и хъуэпсапIэт. А хъуэпсапIэр Бэчмырзэ къызэрехъулIар нобэ нэрылъагъущ, — жиIащ Ержыб Аслъэн.
Сабийхэм я егъэджакIуэхэу Дэгу ФатIимэтрэ (27-нэ еджапIэ) Жыкъуэ Сонярэ (13-нэ еджапIэ) жаIащ ПащIэ Бэчмырзэ и уэсятыр ягъэзэщIэным еджакIуэхэр зэрыпылъыр, усакIуэшхуэм и гъащIэмрэ и гуащIэмрэ нэхъ куууэ зыщагъэгъуэзэну зэрахъуэпсапIэр.
Тхыгъэри сурэтри БЕЗЫР Ленэ ейщ.
